钦定古今图书集成/明伦汇编/宫闱典/第117卷 > 吴益 吴盖
## 钦定古今图书集成/明伦汇编/宫闱典/第117卷 > 吴益 吴盖

按《宋史外戚传》，“益字叔谦，盖字叔平，俱宪圣皇后弟
也。益，建炎末以恩补官，累迁干办御辇院、带御器械。
盖，绍兴五年以恩补官，累迁宣赞舍人。帝与后皆喜
翰墨，故益、盖兄弟师法，亦有书名。后受册推恩，益加
成州团练使，盖加文州刺史。帝为置皇后宅大小学
教授，以王镃为之。镃明经，善训导，益、盖折节事之。益”
娶秦桧长孙女，又与王继先交相荐引，故三家姻族
皆躐美官。益历官至保康军节度使，加太尉、仪同三
司。初既建节，以桧故，授文资、直秘阁。桧进《徽宗御制》，
辞免加恩，帝乃特命赐益三品服，累加秘阁修撰、直
徽猷阁。以桧提举编修，宽恤诏令，又加益直宝文阁。
桧死，其子熹复请于帝，又升敷文阁待制。中丞汤鹏
举言益以庸琐之才，恃亲昵之势，乞褫职名，以示至
公。帝谓：“鹏举所论甚切当，然朕于奠桧日，谕桧妻子，
许以保全其家。今若遽出其婿则伤恩，臣僚无得更
有论列。”自是不复迁。显仁太后葬，为攒宫总护使，始
进少保。孝宗嗣位，进少傅，又进太师，封太宁郡王。干
道七年卒，年四十八，谥“庄简”，追封“卫王。”盖官至武宁
军节度使，亦累升太尉、开府仪同三司、少保，封新兴
郡王。乾道二年卒，年四十二。赠太傅，追封郑王。